Diari Oficial de la Generalitat Valenciana


Sumari del DOGV 5146, del 30-11-2005 (2005/13075)

ORDRE de 17 de novembre de 2005, de la Conselleria d'Agricultura, Pesca i Alimentació, per la qual s'aproven les bases reguladores i es convoquen ajudes per a projectes de formació en les escoles de formació professional agrària.
-------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5146

Data del DOGV
:   30-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13855


Data del document
:   17-11-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * formació professional
    * suport econòmic
    * ajuda pública
    * ensenyament agrícola

ORDRE de 17 de novembre de 2005, de la Conselleria d'Agricultura, Pesca i Alimentació, per la qual s'aproven les bases reguladores i es convoquen ajudes per a projectes de formació en les escoles de formació professional agrària. [2005/13458]
  
L'agricultura valenciana, com en general l'agricultura espanyola de què forma part, està sotmesa a processos de canvi de distinta naturalesa, produïts per un costat per la globalització de l'economia per l'obertura de mercats agraris i les noves corrents del mercat mundial i, per un altre, a l'evolució dels hàbits alimentaris dels consumidors.
  
La Generalitat Valenciana és conscient de la importància del sector agrari en l'economia valenciana, així com de la necessitat la seua modernització i d'ampliar la seua projecció social i econòmica. En vista d'afavorir esta evolució, l'administració agrària dirigix a favor de l'empresari, l'agricultor o el ramader els esforços adequats per a donar-li la formació i transmetre-li els coneixements necessaris i suficients perquè, d'una part, realitze eficaçment la seua comesa, amb la incorporació de les tècniques i materials més recents producte de la investigació, el desenvolupament i la innovació.
  
La formació professional, com a element fonamental en tot procés d'adaptació i progrés, no pot ser una acció puntual i aïllada sense consistència temporal, sinó que cal entendre-la com una acció contínua i il·limitada en el temps, ja que sempre hem d'anar incorporant noves unitats d'informació.
  
En este sentit, les escoles de formació professional agràries, públiques i privades estan des de fa anys col·laborant amb l'administració Autonòmica en les activitats de formació en l'àmbit rural, realitzant en este aspecte una important labor. L'ampliació de l'oferta formativa per part d'estes entitats, fonamentalment, a través de cursos d'especialització, necessita un finançament suplementari. Ajudar financerament a estes entitats perquè efectuen les inversions necessàries per a oferir este tipus de formació, així com d'aquelles que siguen necessàries per a la realització de pràctiques, establir camps d'experimentació propis i l'aplicació de les noves tecnologies en l'àmbit agrari són els objectius de la present ordre.
  
Per això, fent ús de les facultats que em conferix la Llei de la Generalitat Valenciana 5/1983, de 30 de desembre, i a proposta del director general d'Investigació i Innovació Agrària i Ramaderia.
  
ORDENE
  
Article 1
  
Es convoquen ajudes per a projectes de formació agrària que proposen les escoles de formació professional agrària de la Comunitat Valenciana i s'aproven les bases per què es regiran, que s'inclouen com a annex de la present ordre.
  
Article 2
  
Les ajudes seran sufragades a càrrec del capítol IV, línia T-6127 per a les despeses de funcionament i capítol VII, la línia T-6128 per a les inversions, dins del programa 542.20, dels Pressupostos de la Generalitat Valenciana per a l'any 2006 i per un import màxim de 200.000 i 100.000 euros respectivament.
  
De conformitat amb el que disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despeses, la concessió de les subvencions estarà condicionada a l'existència en els pressupostos de l'any 2006 de crèdit adequat i suficient per a això.
  
Així mateix, segons l'esmentada ordre, tots els actes dictats s'entendran condicionats que, al dictar la resolució de la concessió, subsistisquen les mateixes circumstàncies de fet i de dret existents en el moment en què van ser produïts aquells actes.
  
Article 3
  
El termini de presentació de sol·licituds, serà de 21 dies hàbils des de l'entrada en vigor de la present ordre.
  
Article 4
  
El manteniment de les ajudes en anys següents, en la quantia que corresponga, als projectes aprovats en esta convocatòria, queda condicionada als crèdits, i fins al límit dels mateixos que, per a cada exercici, es consignen a este efecte en els Pressupostos de la Generalitat Valenciana.
  
DISPOSICIÓ ADICIONAL
  
Es delega en el director general d'Investigació i Innovació Agrària i Ramaderia l'exercici de la competència de la resolució de la present convocatòria.
  
DISPOSICIONS FINALS
  
Primera
  
S'autoritza el director general d'Investigació i Innovació Agrària i Ramaderia, a dictar, dins de l'àmbit de les seues competències, les resolucions necessàries per a l'aplicació i el desenvolupament de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 17 de novembre de 2005
  
El conseller d'Agricultura, Pesca i Alimentació,
  
JUAN G. COTINO FERRER
  
ANNEX
  
Bases de la convocatòria de concessió d'ajudes financeres per a projectes de formació agrària de les escoles de formació professional agrària.
  
1. Objecte de la subvenció. L'ajuda regulada en la present ordre finançarà les activitats següents:
  
1.1. Línies d'activitats de formació elegibles:
  
1.1.1. Relació de cursos d'alta especialització per a jóvens, de més de 300 hores de duració, en les línies prioritàries següents:
  
Citricultura
  
Fructicultura
  
Horticultura
  
Flors i plantes ornamentals
  
Viticultura i enologia
  
Plantes aromàtiques
  
Olivicultura i elaiotècnia.
  
1.1.2. Realització de cursos d'especialització per a titulats de la FPA i altres professionals de l'agricultura, amb una duració entre 15 i 100 hores:
  
Curs de podador (bàsic i professional)
  
Curs de gestor d'entitats de reg localitzat
  
Curs de gestor de centrals hortofructícoles.
  
Cursos de producció integrada
  
Curs d'iniciació a les tecnologies de processat industrial d'aliments
  
Cursos de gestor d'empreses agràries
  
Curs de disseny i manteniment de jardins
  
Curs de riscos laborals
  
1.1.3. Organització de cursos de formació contínua per a agricultors i ramaders.
  
Seran subvencionables les despeses de personal del professorat que impartisca els cursos de formació, el material didàctic necessari per a la realització dels cursos, així com les despeses del personal administratiu necessari per a la gestió dels cursos.
  
1.2. Mitjans per a la realització d'activitats de transferència de tecnologia al sector agroalimentari:
  
1.2.1. Creació d'aules d'informàtica en les mateixes escoles de FPA, aplicades a la tecnologia agrària. Es podran subvencionar les despeses d'inversió.
  
1.2.2. Establiment de camps d'assaig. Es podrà subvencionar el sistema de reg localitzat, les plantacions que es necessiten per al camp d'assaigs i les despeses de cultiu.
  
1.2.3. Organització d'un sistema d'atenció personalitzada de consultes i assessorament a explotacions agràries amb la contractació, si és el cas, de tècnics especialitzats en activitats de transferència de tecnologia. Es podran subvencionar les despeses del personal tècnic, la inversió en el material necessari i les despeses corrents que s'originen.
  
2. Beneficiaris
  
2.1. Podran ser sol·licitants i beneficiaris de les ajudes les entitats públiques o privades amb personalitat jurídica pròpia, l'objecte de les quals estiga relacionat amb la formació professional agrària i que radiquen a la Comunitat Valenciana.
  
2.2. Els beneficiaris d'estes ajudes hauran de complir els requisits establits en l'article 13 de la Llei 38/2003, de 17 de novembre, General de Subvencions.
  
3. Sol·licituds
  
Les sol·licituds presentades per les escoles de formació agrària, seran dirigides al director general d'Investigació i Innovació Agrària i Ramaderia, i es presentaran en el Registre General de la CAPA, carrer d'Amadeu de Savoia 2, 46487 València, per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Els impresos de sol·licitud, original i tres còpies completes, hauran d'adjuntar la documentació següent:
  
a) Targeta d'identificació fiscal.
  
b) Estatuts vigents de l'entitat sol·licitant.
  
c) Documentació que acredite la personalitat del firmant de la sol·licitud.
  
d) Declaració responsable de no trobar-se immers en les prohibicions per a obtindre la condició de beneficiari que es recullen en l'article 13, apartats 2 i 3, de la Llei 38/2003, de 17 de novembre, General de Subvencions.
  
e) Declaració responsable sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació (article 5.3 del Decret 279/2004, de 17 de desembre).
  
f) Memòria del projecte de formació que continga descripció de les activitats a desenvolupar i pressupost detallat d'estes, per a un període màxim de quatre anys.
  
g) Documentació que acredite els aspectes dels quals es vulga que siguen tinguts en consideració en l'avaluació de sol·licituds, conforme els criteris establits en la base sexta.
  
h) Declaració responsable del fet que l'activitat a subvencionar no es finança amb altres ingressos públics procedents de l'Estat o la Comunitat Autònoma.
  
La presentació de la sol·licitud per part dels beneficiaris comportarà l'autorització a l'òrgan gestor per a demanar els certificats a emetre per l'Agència Estatal de l'administració Tributària, la Direcció General de Tributs de la Generalitat Valenciana i per la Tresoreria General de la Seguretat Social.
  
Si la documentació adjuntada fóra incompleta o no reunira els requisits exigits en la present ordre, es requerirà a l'organisme sol·licitant perquè, en el termini de 10 dies, complete la documentació o esmene la falta, amb advertència que sinó ho fera s'arxivarà la sol·licitud sense més tràmit.
  
4. Termini de presentació
  
El termini de presentació de les sol·licituds es determinarà en la convocatòria corresponent.
  
5. Termini d'execució i import màxim de les ajudes.
  
5.1. L'entitat que sol·licite l'ajuda haurà de presentar un projecte de formació agrària per a un període màxim de quatre anys.
  
5.2. Les subvencions podran finançar totalment o parcialment el pressupost sol·licitat per a l'execució del projecte en la seua totalitat.
  
5.3. La quantia de les ajudes, així com el percentatge màxim de finançament, es determinarà, en cada cas, en funció dels criteris d'avaluació. Dins de les disponibilitats pressupostàries de cada anualitat, en el cas que se superen les quantitats assignades per a cada exercici pressupostari es procedirà al prorrateig.
  
6. Avaluació
  
6.1. Les sol·licituds s'avaluaran tenint en compte els criteris següents:
  
a) L'activitat prèvia desenvolupada pel centre de formació agrària en relació amb el projecte presentat.
  
b) Adequada planificació temporal de les activitats.
  
c) Adequació de les propostes de formació a les línies exposades en les bases primera i segona de l'annex.
  
d) Adequació dels recursos financers previstos als objectius que es proposen. Podran ser denegades les sol·licituds el pressupost de les quals siga considerat desmesurat.
  
e) Disponibilitat per l'entitat de les infraestructures i equipaments tècnics necessaris per a l'eficaç compliment de les activitats previstes.
  
f) Impacte socioeconòmic en el sector Agroalimentari Valencià de la proposta presentada.
  
6.2. La valoració d'estos criteris es farà mitjançant un procés que s'encarregarà a una Comissió d'Avaluació constituïda per les membres següents:
  
President: director general d'Investigació i Innovació Agrària i Ramaderia.
  
President suplent: cap del Servici de Desenvolupament Tecnològic.
  
Secretari: cap de Secció d'Informació.
  
Secretari suplent: director EEA de Llutxent.
  
Vocals: cap de la Secció de Capacitació, director EE Agrària de Carcaixent, director EE Agrària de Vila-real i director EE Agrària d'Elx.
  
7. Resolució
  
7.1. Prèviament a la proposta definitiva de finançament, es comunicarà a les entitats beneficiàries dels projectes preseleccionats, les condicions i terminis en què es proposa la concessió de l'ajuda, havent-hi un termini de 10 dies hàbils per a presentar al·legacions.
  
7.2. Una vegada finalitzats els actes d'instrucció corresponents, la Comissió d'Avaluació elevarà la proposta de concessió o denegació de la subvenció al conseller d'Agricultura, Pesca i Alimentació, que resoldrà.
  
7.3. La relació definitiva de les entitats beneficiàries de les ajudes es publicarà en el Diari Oficial de la Generalitat Valenciana i es notificarà, individualment, a les entitats sol·licitants perquè en un termini de 10 dies hàbils comuniquen la seua acceptació.
  
7.4. El termini màxim per a resoldre i notificar la resolució del procediment no podrà excedir sis mesos a partir de la publicació dels imports màxims destinats a estes ajudes en els exercicis corresponents.
  
7.5. La falta de resolució expressa en este termini tindrà efectes desestimatoris.
  
8. Obligacions
  
8.1. L'acceptació de les ajudes per part de les entitats adjudicatàries implica la subjecció a les obligacions generals derivades de la normativa vigent sobre ajudes subvencionades públiques i, en particular, a la Llei 38/2003, de 17 de novembre, General de Subvencions i a les que fa referència l'article 47 de la Llei d'Hisenda Pública de la Generalitat Valenciana. Així mateix, implica la de les normes fixades en esta convocatòria, així com les que sobre el seu seguiment establix l'apartat onzé de les presents bases.
  
8.2. A l'acceptar les ajudes incloses en esta convocatòria, les entitats beneficiàries es comprometen a facilitar-li els mitjans per al desenvolupament de les activitats proposades i a vetlar pel compliment amb aprofitament de les distintes etapes del pla de treball proposat.
  
8.3. El beneficiari haurà de destinar els béns inventariables adquirits a la finalitat concreta per a la qual es va concedir la subvenció per un període no inferior a 2 anys.
  
8.4. Les subvencions regulades en la present convocatòria són incompatibles amb qualssevol altres que, per al mateix projecte subvencionat, pogueren ser concedides per qualsevol altra administració o entitat pública.
  
8.5. En cas d'incompliment d'alguna de les obligacions assenyalades, el conseller d'Agricultura, Pesca i Alimentació, podrà revocar la concessió d'ajuda, així com demanar la devolució de les quantitats percebudes.
  
9. Seguiment
  
El seguiment dels projectes subvencionats és competència de la Direcció General d'Investigació i Innovació Agrària i Ramaderia, que establirà els procediments adequats per a esta finalitat i podrà designar les persones, els òrgans o les comissions que estime oportuns per a realitzar-lo.
  
Si com a resultat del seguiment s'observa l'incompliment dels objectius previstos o de les obligacions establides en estes bases es podran proposar les accions legals que procedisquen.
  
10. Pagament i justificació d'ajudes
  
10.1. En la resolució es farà constar el cost declarat elegible per l'administració, el percentatge d'ajuda sobre este últim i l'import d'ajuda total per a l'anualitat en què es concedisca la subvenció.
  
10.2. Sense perjuí de les altres normes vigents respecte d'això i de les especifiques en la present ordre, per a justificar les ajudes o subvencions s'exigirà:
  
- En el cas que els beneficiaris siguen ens o organismes públics, la justificació de les despeses es realitzarà mitjançant certificació emesa per l'òrgan responsable de la gestió economicofinancera de l'entitat pública a què pertanga, amb data límit del 30 de novembre de cada any.
  
- En el cas que els beneficiaris siguen entitats privades, la justificació financera es farà mitjançant la presentació del compte justificatiu acompanyat dels justificants de despeses i els seus corresponents justificants de pagament, en la Direcció General d'Investigació i Innovació Agrària i Ramaderia, amb data límit del 30 de novembre de cada any.
  
Si les despeses subvencionables consistixen en subministrament de béns d'equip o prestació de servicis per empreses de consultoria o assistència tècnica d'import superior a 12.000 euros, el beneficiari haurà d'aportar tres ofertes d'empreses proveïdores i, si és el cas, memòria justificativa de l'elecció entre estes quan no recaiga en la proposta econòmica més avantatjosa.
  
11. Concessió en anys successius
  
11.1. La concessió anual dels projectes s'efectuarà per resolució del conseller d'Agricultura, Pesca i Alimentació, atenent a l'ajuda econòmica que, a títol indicatiu, haja proposat la Comissió d'Avaluació, encara que esta podrà prorratejar-se en funció de la disponibilitat pressupostària de l'exercici corresponent, segons establix la base 5 de la present ordre.
  
11.2. En el cas que el pla de treball anual haja de patir variacions sobre el presentat en el projecte inicial, estes hauran de ser presentades de forma justificada, incloent les modificacions en el projecte, i hauran de ser aprovades per la Comissió d'Avaluació establida en l'apartat 7.2.
  
BASES COMPLEMENTÀRIES
  
Primera
  
Es podran realitzar períodes de pràctiques pels alumnes de les escoles de formació professional agrària en les institucions que constituïxen Agroalimed i en les estacions experimentals agràries de la Conselleria d'Agricultura, Pesca i Alimentació. Els alumnes que realitzen pràctiques en les institucions que constituïxen Agroalimed o en les estacions experimentals agràries, tindran dret al preceptiu certificat de pràctiques.
  
Segona
  
Es podran realitzar cursos de reciclatge per al professorat de les escoles de formació professional agrària, en col·laboració amb l'organització Agroalimed. Per a la realització de les pràctiques i del reciclatge es firmaran convenis entre les escoles beneficiàries l'IVIA, la UPV i l'AINIA. Els professors que assistisquen a estos cursos de reciclatge organitzats per les institucions d'Agroalimed, tindran el certificat oficial d'aprofitament pertinent.
  
Tercera